“โคโลเนียล ไปป์ไลน์” ยอมเฉือน 3 พันลบ.จ่ายแฮกเกอร์ แลกเปิดท่อส่งน้ำมัน!
"โคโลเนียล ไปป์ไลน์" บ.ท่อส่งน้ำมันยักษ์ใหญ่ของสหรัฐ ยอมเฉือนเงินเกือบ 3 พันลบ.จ่ายแฮกเกอร์ แลกกับการเปิดท่อส่งน้ำมัน หลังจากถูกโจมตีทางไซเบอร์
"โคโลเนียล ไปป์ไลน์" บ.ท่อส่งน้ำมันยักษ์ใหญ่ของสหรัฐ ยอมเฉือนเงินเกือบ 3 พันลบ.จ่ายแฮกเกอร์ แลกกับการเปิดท่อส่งน้ำมัน หลังจากถูกโจมตีทางไซเบอร์
18 พ.ค. 2564

ผู้สื่อข่าวรายงานว่า บริษัท Elliptic ซึ่งเป็นบริษัทที่เชี่ยวชาญด้านการแกะรอยในระบบบล็อกเชน เปิดเผยว่า บริษัทโคโลเนียล ไปป์ไลน์ ซึ่งเป็นผู้บริหารท่อส่งน้ำมันขนาดใหญ่ที่สุดของสหรัฐ ได้ยอมจ่ายเงินให้แก่แฮกเกอร์เป็นจำนวนเงินรวม 90 ล้านดอลลาร์ หรือราว 2,900 ล้านบาท เพื่อแลกกับการเปิดท่อส่งน้ำมัน หลังจากถูกโจมตีทางไซเบอร์ เมื่อวันที่ 10 พ.ค.ที่ผ่านมา
โดยบริษัทโคโลเนียลถูกโจมตีด้วย Ransomware หรือมัลแวร์เรียกค่าไถ่ ทำให้การลำเลียงน้ำมันผ่านท่อส่งน้ำมันความยาว 5,500 ไมล์ไปยังภาคตะวันออกเฉียงใต้ของสหรัฐต้องหยุดชะงักลง โดย DarkSide ซึ่งเป็นแฮกเกอร์จากยุโรปตะวันออกเป็นผู้ทำการโจมตีในครั้งนี้
ทั้งนี้ Elliptic เปิดเผยว่า บริษัทโคโลเนียลได้จ่ายเงินค่าไถ่เป็นสกุลบิตคอยน์ มูลค่า 90 ล้านดอลลาร์ โดยกลุ่มพัฒนา Ransomware ของ DarkSide ได้รับเงิน 15.5 ล้านดอลลาร์ ขณะที่เครือข่ายของ DarkSide ได้รับ 74.7 ล้านดอลลาร์ ขณะที่หลังจากที่แฮกเกอร์ได้รับเงินค่าไถ่แล้ว ได้มีการนำบิตคอยน์ที่ได้รับไปทำการฟอกเงิน โดยขายในแพลตฟอร์มซื้อขายสกุลเงินดิจิทัล เพื่อแลกเป็นสกุลเงินที่ออกโดยธนาคารกลางของชาติต่างๆ และมีการใช้กันโดยทั่วไป